Kuffa, Filip, poslanec NR SR (2021-12-14):
Ďakujem za slovo. Kolegyne, kolegovia, ja podobne ako kolega Gyimesi musím poďakovať pánu ministrovi, že otvoril rozpravu, pretože máme možnosť mu tu adresovať výzvu, aby prešetril konania Bratislavského regionálneho ochranárskeho združenia, ktorého donedávna bol podpredsedom pán poslanec Šíbl, za jeho podpredsedovania, prosím pekne, toto ochranárske združenie porušovalo zákony o lesoch, o ochrane prírody, robili si tu ťažby v Bratislavskom kraji, v katastrálnom území Ružinov, vymydlili tam holorubom lesy, vykázali to na náhodnú ťažbu, na sucho a úpal, to sa dá ľahko dokázať, či to tak bolo, či nebolo, keď už to dali na úpal, potom atropogénne činitele. Pán poslanec Šíbl je ako hlavný predkladateľ tohto návrhu zákona. A pán minister Budaj nedávno v daktorej rozprave, on sa tým už ani netajil, že to je v podstate jeho návrh zákona a on využíva poslancov a dáva si to tuná do Národnej rady cez týchto poslancov. Jak ja mám veriť takému človeku, ako je Šíbl, ako je hlavný predkladateľ? A zaujímalo by ma, tento pozmeňujúci návrh, ako môže byť pod ním napríklad podpísaná poslankyňa Záborská. Proste človek, ktorý nemá morálku, tu ide iným kázať o ochrane v národných parkoch, o ochrane v chránených územiach, o zneužívaní inštitútu národnej ťažby, nám tu minule tri hodiny prednášal, a presne on toto robí. V chránenom území, prosím pekne, tam to vymydlili. A to je nič, v 2015. bol les, v 2016. tú ťažbu spravili. V roku 2019 bol les a v roku 2020 pozrete na snímku zo satelitu, vymydlené, zastavané plochy, oni si tam načierno farmu zriadia. Pán Gyimesi, síce tu nesedí, ani minister tu nesedí, odišli do bufetu, neviem, o čom sa tam radia, ale povedal vo svojej faktickej poznámke: Existuje určitá skupina ľudí, ktorá ich chrániť nechce, mal na mysli národné parky. Ale, pán Gyimesi, však povedzte, že ktorá skupina to je, ktorá nechce chrániť národné parky, ktorá tomu bráni. Ja hovorím, ja som sa doteraz nestretol s človekom, ktorý by bol proti ochrane národných parkov, ktorý by bol proti ochrane prírody a ktorý by v konečnom dôsledku aj nechcel reformu. Ale oni nechcú túto vašu reformu, čo vy dávate. Vy tu jeden paškvil ste predložili a teraz dávate ten istý, najprv pán Gyimesi, pozrite si tú rozpravu, ja som tu odstránil všetky tie nedostatky tej... a dávam tu teraz pozmeňujúci návrh a všetci tí, čo ste váhali alebo čo, vás teraz presvedčím. Potom prišiel, prišli faktické poznámky, ja som vám niečo povedal a povedal vám predseda Fico. Lebo vo faktickej vy potom reagujete, však ale načo chcete dva dni čítať ten pozmeňovák, veď to je presne to isté, čo bolo aj predtým, len tri veci sme tam mierne zmenili. No tak najprv to obhajujete a potom poviete, že to je to isté. Tak koho vlastne chcete teraz akože oklamať, že čo ste to tu predložili? To je proste nonsens. Potom ste hovorili o nejakých znakoch ochrany prírody, že v národných parkoch ochrana prírody sa nerobí. Ja neviem, to si tak, chybne sa to prepája niekedy s ťažbou v chránených územiach. V zmysle zákona o ochrane prírody a krajiny národný park spadá do tretieho, štvrtého a piateho stupňa ochrany a predsa v treťom a štvrtom, piatom stupni možno robiť hospodárske zásahy a možno robiť ťažbu. A vy si teraz nemýľte to, že keď vám niečo sfúkne vietor a keď vám niečo zapredaní úradníci rozhodnutiami zničia skrz toho, že jak sa to obrazne hovorí, vypustia na vás lykožrúta, tak si to nemýľte s tým, že tí ľudia nechcú ochranu prírody, a nemýľte si to s tým, že oni v treťom stupni hospodária. Prosím vás takéto megalomanské projekty, jak my tu máme národné parky na Slovensku, 320-tisíc hektárov, 7,5 % územia Slovenska zaberajú národné parky, však to, prosím pekne, v Európe jeden štát má viac tých percent, ale aj to majú morské národné parky, majú skalnaté pobrežia, proste neúrodné pôdy, my máme všetko lesné pozemky, všetko horstvá nám zaberajú. Maďarsko má napríklad 5 %, hej, keď už sa dotknem tých susedov, lebo ostatní majú dve, maximálne tri percentá, a z tých päť percent oni majú slatiny, močariská, ja neviem, proste takéto národné parky. Hovoríme tu o tom, že keď neprejde táto reforma, že my nedostaneme peniaze z plánu obnovy a že to sú starí hlupáci, tí ľudia, ktorí sa tomu stavajú, týmto reformám. A potom chvíľu nato vyrukovali s takou informáciou: My máme pre vás 17 miliónov pre národný park Muránsku planinu a Poloniny a vy, starí hlupáci pri ohni, vy nechcete tieto peniaze. No a čo ukázala štúdia v Národnom parku Muránska planina? Spravili dopady a vyhodnotili, hodnota ekonomických strát na kapitálovej hodnote lesných ekosystémov, oni mali horizonty, hej, po piatich rokoch a v horizonte 30 rokov, mali variant status quo, hej, od nula do 25 % bez zásahu, 319 miliónov strata. Variant od 25 do 50 % bez zásahu v národnom parku, ktoré už dneska sa píše v zákone, tam je, zato vy hovoríte, že my sa k tomu nehlásime, lebo dneska to už v zákone je a vám nestačí 50 %, ale chcete 75, tak, prosím, pri tých 50 % je to strata 636 miliónov a pri 75 % je to strata, 30 rokov, hej, aby ste zas nepovedali, 932 miliónov. Čo vy tu chcete s tými vašimi 17 miliónmi? Pre dva národné parky. A toto je o Muránskej planine štúdia, ktorú, mimochodom, úmyselne držíte a nechcete ju zverejniť, nechcete zverejniť tie varianty a tie dopady a tak, jak to tam je, jak spravila Technická univerzita tú štúdiu a tu budete dakoho kupovať 17 miliónmi a plánom obnovy, že my nebudeme mať peniaze. A tu máte v horizonte pomaly miliardovú stratu. Jeden národný park. A máme ich deväť! A ten národný park má 20-tisíc hektárov, ale na Slovensku je 32-tisíc hektárov, tak tá strata bude potom pätnásťnásobná. Pán poslanec Blcháč, spomínali ste, že minule ste pred Národnou radou videli lesníkov, ako protestovali. Viete, prečo neprišli? Neprišli, pretože je lockdown. A viem, že sa o tom radili, zvažovali, chceli prísť ukázať ešte aj dneska do posledného dychu, že nesúhlasia s tým. Ja poviem, chvalabohu, že neprišli, lebo by dopadli jak tí ochranári dneska. Tí ochranári dneska dostali tisíceurové pokuty, dokonca ich policajti odviedli na výsluchy. Toto, takto sa vyhrážajú. Čo si myslíte, čo by bolo s lesníkmi? Presne to isté. Pokuty by dostali a lesníci, však záchranári dostali, ale lesníci by takisto dostali, hej? Tak v podstate oni rešpektovali, že je ten lockdown, tak povedali, dobre. V zmysle § 83, ale to už pán kolega Takáč navrhol, podávam procedurálny návrh, aby sa nepokračovalo o tomto návrhu zákona. Myslím si, že to podal on, keď som ho pozorne počul, len aby som na to nezabudol, tak to dávam teraz znova. A keďže si tu znova prisadol pán poslanec Šíbl, tak on ako spravodajca by nám možnože mohol prísť vysvetliť tie praktiky BROZ-u, jak oni fungujú, skade nadobudli také obrovské pozemky. Však to dneska všetko vyšlo a váš premiér sa tvári, že on o tom nevie, Heger. Tak tu vyjde článok, ktorý tu poukazuje na prepojenia na cyperské schránky, BROZ-ky, on sa tvári, že o tom nevie. Matovič sa tvári, že o tom nevie. Akože slávne protikorupčné hnutie sa tvári, že o tom nevie. Konflikt záujmov tu je. Vedúci zastúpenia Európskej komisie je konečným užívateľom výhod vo WWF-ke, to je, prosím pekne, medzinárodná organizácia pre ochranu prírody. Budaj im podpísal zmluvu, síce tam je na 200-tisíc, ale to je proste päťmiliónový balík. On ako vrcholový politický predstaviteľ Európskej komisie, vedúci zastúpenia na Slovensku, tak on je zároveň užívateľom konečných výhod WWF-ky. Toto protikorupčné hnutie trpí? A dostal Matovič tie informácie a dostal tie informácie Heger, pretože bola podaná interpelácia. Ja som zvedavý, jak to vyriešia. Som zvedavý, protikorupčné hnutie slávne. Som zvedavý, jak vyriešia poslanca Šíbla, keď bol podpredseda, keď tam robili tie čiernoty a robia to dodnes. Som zvedavý, pán poslanec Šíbl, jak to budete vysvetľovať, tieto čiernoty, čo ste tam porobili. Natvrdo čierna ťažba v rozpore so zákonom, proste holoruby, zabratie pozemkov stavbami, majú tam načierno, predpokladám, že načierno tam budú farmy, hej, ale tu prídu s vlajkami mávať. My máme podporu 55-tisíc ľudí. No kde máte tú armádu? (Povedané so smiechom.) Kde máte tú armádu, tých 55-tisíc ľudí, čo stoja za takýmito jalovými reformami? A vy, Kresťanská únia, zvážte, zvážte, čo idete podporiť, pretože viete o tom a idete tu podporiť takéto nemorálne správanie. A ja nechápem, jak sa môžte vy, kresťanskí kandidáti a konzervatívni poslanci, hlásiť k takýmto iniciatívam. Pán poslanec Gyimesi vám to povedal dobre. Neni to iný návrh. Je to to isté, mierna kozmetická úprava, a vy sa tam podpíšete ešte do hlavičky, Kresťanská únia, že toto podporujete? Oklamali vás. Keď ste o tom nevedeli, teraz vám to hovorím. Oklamali vás, hnusne vás oklamali a radím vám, ešte máte čas, ideme o tom hlasovať, nepodporte tento návrh zákona.